**Národný štipendijný program SR**

**Nová výzva na predkladanie žiadostí o štipendium na študijné, výskumné a prednáškové pobyty v akademickom roku 2016/2017**

V rámci Národného štipendijného programu Slovenskej republiky na podporu mobilít bola **zverejnená nová výzva na predkladanie žiadostí o štipendium** na študijné, výskumné a prednáškové  pobyty v akademickom roku 2016/2017.

**Uzávierka na predkladanie žiadostí je 31. októbra 2016 do 16:00 hod.**, pričom pobyty sa budú môcť realizovať počas letného semestra prebiehajúceho akademického roka 2016/2017.

Žiadosti o štipendiá a/alebo cestovný grant spolu s podkladovými materiálmi sa podávajú  on-line na [www.stipendia.sk](http://www.stipendia.sk), resp. [www.scholarships.sk](http://www.scholarships.sk).

**Štipendiá a cestovný grant**

Štipendiá sú určené pre študentov a doktorandov slovenských vysokých škôl s trvalým pobytom na Slovensku na pokrytie životných nákladov na študijný pobyt počas 2. stupňa vysokoškolského vzdelávania (magisterské/inžinierske/doktorské štúdium), resp. študijný alebo výskumný pobyt počas doktorandského štúdia na vybranej zahraničnej vysokej škole, resp. výskumnej organizácii. Výšku štipendia schvaľuje MŠVVaŠ SR. Doteraz stanovené a schválené výšky štipendií do vybraných krajín sú zverejnené na webovej stránke <http://www.stipendia.sk/sk/main/podmienky-pre-predkladanie-ziadosti/uchadzaci-zo-sr/vyska-stipendia>.

Študenti, doktorandi v dennej forme štúdia, učitelia vysokých škôl a výskumní pracovníci SAV, ktorí majú trvalý pobyt v Slovenskej republike, sa môžu uchádzať o cestovný grant v súvislosti s ich plánovaným študijným alebo výskumným pobytom v zahraničí.

Národný štipendijný program Slovenskej republiky je určený aj na podporu mobilít zahraničných študentov, doktorandov, vysokoškolských učiteľov, výskumných a umeleckých pracovníkov na pobyty na slovenských vysokých školách a výskumných organizáciách.

Základné informácie o programe nájdete v priloženom letáku (Leták NSP\_EN).

Podrobné informácie o programe môžu uchádzači získať na oficiálnej webovej stránke programu [www.stipendia.sk](http://www.stipendia.sk), resp. [www.scholarships.sk](http://www.scholarships.sk).

Národný štipendijný program (NŠP) je štipendijným programom, ktorého vznik schválila vláda Slovenskej republiky uznesením č. 557 z 13. júla 2005. O pokračovaní NŠP rozhodla vláda SR uznesením č. 317 z 29. apríla 2009. Štipendijný program je financovaný Ministerstvom školstva, vedy, výskumu a športu SR. SAIA, n. o., administratívne zabezpečuje Národný štipendijný program na základe zmluvy uzavretej medzi Ministerstvom školstva, vedy, výskumu a športu SR a SAIA, n. o. Štipendisti NŠP sú štipendistami vlády Slovenskej republiky.

Ďalšia uzávierka, ktorá sa uskutoční  30. apríla 2017, bude zameraná na pobyty počas akademického roka 2017/2018.